Ομόνοια (οργάνωση)

Η **Δημοκρατική Ένωση Εθνικής Ελληνικής Μειονότητας - Ομόνοια** (), περισσότερο γνωστή ως **Ομόνοια**, είναι ελληνική, πολιτική, πολιτιστική, και κοινωνική οργάνωση που έχει ως πρωταρχικό της στόχο την κατοχύρωση και διασφάλιση των δικαιωμάτων και ελευθεριών, καθώς και τη διαφύλαξη και καλλιέργεια της εθνικής ταυτότητας των Ελλήνων της Βορείου Ηπείρου, σύμφωνα με τις συμβάσεις της χάρτας του Ελσίνκι και των Αρχών του ΟΑΣΕ.

## Ιστορία
Ιδρύθηκε στις 11 Ιανουαρίου 1991, μετά την κατάρρευση του κομμουνιστικού καθεστώτος, στην κωμόπολη Δερβιτσάνη, από εκπροσώπους της ελληνικής εθνικής μειονότητας. Όνομα της Οργάνωσης ορίστηκε το «Δημοκρατική Ένωση Εθνικής Μειονότητας-Ομόνοια» και έδρα της οι Άγιοι Σαράντα.

Το 1991 ζήτησε την αυτονομία της Βορείου Ηπείρου με την αιτιολογία ότι τα δικαιώματα που προβλέπονταν για τη μειονότητα από το αλβανικό σύνταγμα ήταν εξαιρετικά επισφαλή. Η απόρριψη της πρότασης ώθησε την ριζοσπαστική πτέρυγα της οργάνωσης να ζητήσει «Ένωση με την Ελλάδα».

Με την επωνυμία «Δημοκρατική Ένωση Ελληνικής Μειονότητας», η Ομόνοια συμμετείχε στις εκλογές για Συντακτική Συνέλευση τον Μάρτιο και τον Απρίλιο του 1991, τις πρώτες πολυκομματικές εκλογές που έγιναν στην Αλβανία μετά τον Β' Παγκόσμιο Πόλεμο. Παρότι έλαβε μόλις το 0,7% των ψήφων, η Ομόνοια κέρδισε πέντε έδρες στη Βουλή των 250 εδρών. Ωστόσο, δεν συμμετείχε σε επόμενες εκλογές, καθώς απαγορεύτηκε με το αιτιολογικό ότι παραβίαζε αλβανικό νόμο που απαγόρευε «*το σχηματισμό κομμάτων σε θρησκευτική, εθνική και περιφερειακή βάση*». Στις επόμενες εκλογές συμμετείχε μέσω του πολιτικού της βραχίονα, του Κόμματος Ένωσης Ανθρωπίνων Δικαιωμάτων (ΚΕΑΔ), προκειμένου να παρακάμψει αυτή την απαγόρευση.

Στις 18 Απριλίου του 1994 αλβανοί αστυνομικοί εισέβαλαν σε δεκάδες σπίτια βορειοηπειρωτών με αφορμή την επίθεση αγνώστων σε αλβανικό στρατόπεδο στην Επισκοπή. Μέσα σε καθεστώς τρομοκρατίας, κλήθηκαν σε ανάκριση πάνω από 500 Έλληνες. 5 ηγετικά στελέχη της Ομόνοιας συνελήφθησαν και κρατήθηκαν για 5 μήνες, όπου εκβιάστηκαν  και κακοποιήθηκαν, μέχρι να συμμετέχουν σε μία δίκη παρωδία, την δίκη των 5 της Ομόνοιας. Τα γεγονότα προκάλεσαν την έντονη αντίδραση της ελληνικής κυβέρνησης. Τελικά κατόπιν πιέσεων της Ελλάδας, των ΗΠΑ και του διεθνούς παράγοντα αποκλείσθηκε η θανατική καταδίκη και οι κατηγορούμενοι έλαβαν ποινές φυλάκισης.

## Ιδεολογία
Η Ομόνοια είναι ένωση γηγενείς Ελλήνων με αλβανική υπηκοότητα, οι οποίοι αποδέχονται το Πρόγραμμα και Καταστατικό της Οργάνωσης και αγωνίζονται για την εδραίωση της δημοκρατίας, του κράτους δικαίου καθώς και για την κατοχύρωση και διασφάλιση όλων των διεθνώς αναγνωρισμένων ανθρώπινων και εθνικών δικαιωμάτων. Η Οργάνωση πιστεύει και αγωνίζεται για τις αρχές της ισοτιμίας, ισονομίας και ισοπολιτείας, του σεβασμού των ανθρωπίνων δικαιωμάτων και θεμελιωδών ελευθεριών, καθώς και την ελεύθερη έκφραση και έμπρακτη εφαρμογή όλων των νομίμων ενδιαφερόντων και φιλοδοξιών και πολιτών της. Επίσης, είναι υπέρ της ελεύθερης αγοράς.

Με βάση τις παραπάνω αρχές, η Ομόνοια αγωνίζεται για τη διασφάλιση όλων των κατοχυρωμένων με Διεθνείς Συμβάσεις, στο Διεθνές Δίκαιο, στο Αλβανικό Σύνταγμα και στο κοινοτικό κεκτημένο, δικαιωμάτων των Ελλήνων της Βορείου Ηπείρου.

## Οργάνωση
Η Ομόνοια έχει τέσσερις τοπικές οργανώσεις στις πόλεις Άγιοι Σαράντα, Δέλβινο, Αργυρόκαστρο και Τίρανα και ορισμένα υποτμήματα σε Κορυτσά, Αυλώνα και Πρεμετή. Διοικείται από 45μελές Γενικό Συμβούλιο που εκλέγεται από τη Γενική Συνέλευση κάθε δύο χρόνια.

## Παραπομπές


## Πηγές
*  

## Εξωτερικοί σύνδεσμοι
* 

Κατηγορία:Αλβανικά πολιτικά κόμματα
Κατηγορία:Βόρεια Ήπειρος
Κατηγορία:Ελληνικά μειονοτικά πολιτικά κόμματα